185 cadieras vuedas

**185 cadieras vuedas** (en anglés *185 empty chairs*), tamién conoixiu como **185 cadieras blancas** (en anglés *185 white chairs*) u **185 cadieras blancas vuedas** (en anglés *185 empty white chairs*) u simplament como **185 cadieras** (en anglés *185 chairs*), ye un molimento no oficial en remeranza d'as 185 personas que morioron en o tierratremo de Christchurch de 2011. Ideyau como una composición temporal feita con cadieras pintadas de blanco, s'ha convertíu en una d'as prencipals atraccions turisticas de Christchurch, Nueva Zelanda. S'instaló o día d'o primer cabo d'anyo d'o tierratremo, precedindo cinco anyos a o memorial ofical, o *[[Memorial Nacional d'o Tierratremo de Canterbury]]*. A calendata de 2017 se tien a ideya de convertir a instalación temporal en un molimento permanent.

## Historia
Christchurch sufrió un tierratremo o 22 de febrero de 2011 que remató con a vida de 185 personas. O día d'o primer cabo d'anyo d'o tierratremo, l'artista local Peter Majendie reunió *185 cadieras vuedas*, que heba pintau de blanco, en o mesmo puesto a on s'heba espaldau a Ilesia Baptista d'Oxford Terrace. O día dimpués d'a instalación, o periodico local *[[The Press]]* informó de que a ideya de l'artista yera de deixar o memorial instalau mientres nomás una semana. O propio artista dició dimpués que en primeras heba pensau que as cadieras bi estasen tres semanas.

A prencipal inspiración de Majendie ta a suya obra venió d'as pinturas de Vincent van Gogh sobre cadieras vuedas, representando as diferents personalidaz d'os suyos propietarios. Cuan creyó a suya obra d'arte, Majendie conoixeba a existencia d'o *Campo de Cadieras Vuedas* que fa parti d'o Memorial Nacional d'Oklahoma y as cadieras vuedas d'o parque Bryant de Nueva York.

En octubre de 2012, a instalación habió de tresladar-se bels cientos de metros enta o sud, a o puesto a on s'heba espaldau a Ilesia de Sant Pablo, ya que prencipió a reconstrucción d'a Ilesia Baptista. Iste segundo puesto ye en a diagonal oposada a on se trobaba o edificio d'a CTV, puesto a on morioron 115 personas.

Cuan s'anunció o disenyo ganador ta o Memorial Nacional d'o Tierratremo de Canterbury en mayo de 2015, Majendie prencipió a considerar o futuro d'a suya instalación temporal. L'artista potenció a ideya de convertir as cadieras en un molimento permanent. En chinero de 2017, Majendie reafirmó a suya ideya y proposó tornar a instalación temporal en una fixa, recubrindo as cadieras d'aluminio y pintando-lo de blanco. Estió menester de trobar un nuevo puesto, ya que o puesto a on yera a ilesia de Sant Pablo fue trigau por o gubierno ta a construcción d'o futuro Estadio de Christchurch. Majendie demandó l'antigo puesto d'a CTV ta a instalación. Manimenos a instalación en l'antiga localización de l'edificio d'a CTV fue refusada por beluns d'os familiars d'as victimas.

O molimento oficial por as victimas d'o tierratremo fue inaugurau o 22 de febrero de 2017, seis anyos dimpués d'o tierratremo que causó 185 muertes y cinco dimpués de que Majendie instalase o suyo memorial.

## Recepción
A pachina web de viaches TripAdvisor lista *185 cadieras vuedas* como a prencipal atracción turistica d'a ciudat (por debant d'a telegabina de Christchurch y a  Seu de Cartón), y la mete en o cuarto puesto de toda Nueva Zelanda.

## Referencias